ПРОГРАМА ЗА ИЗПЪЛНЕНИЕ НА НАЦИОНАЛНАТА ПРОГРАМА ЗА ОВЛАДЯВАНЕ НА ПОПУЛАЦИЯТА НА БЕЗСТОПАНСТВЕНИТЕ КУЧЕТА НА ТЕРИТОРИЯТА НА

ОБЩИНА АКСАКОВО

2021-2025г.

Приета с Решение № 28.5/26.08.2021г. от Протокол № 28/26.08.2021г.

на Общински съвет Аксаково

СЪДЪРЖАНИЕ:

І. ВЪВЕДЕНИЕ

ІІ. ЦЕЛИ И ЗАДАЧИ НА ПРОГРАМАТА

ІІІ. НОРМАТИВНА БАЗА И МЕЖДУНАРОДЕН ОПИТ

ІV. АНАЛИЗ НА ОБСТАНОВКАТА

V. МЕТОДОЛОГИЯ

VІ. МЕРКИ ЗА НАМАЛЯВАНЕ НА ПОПУЛАЦИЯТА И ТРАЙНО РЕШАВАНЕ НА ПРОБЛЕМА С БЕЗСТОПАНСТВЕНИТЕ КУЧЕТА

VІІ. УЧАСТНИЦИ В ПРОГРАМАТА

VІІІ. СРЕДСТВА И РЕСУРСИ ЗА ИЗПЪЛНЕНИЕ НА ПРОГРАМАТА

ІХ. ПЕРИОД НА ИЗПЪЛНЕНИЕ НА ПРОГРАМАТА

Х. ОЦЕНКА ЗА УСПЕВАЕМОСТ НА ПРОГРАМАТА, ДОКЛАДВАНЕ И ОТЧЕТНОСТ

ХІ. ПЛАН ЗА ДЕЙСТВИЕ

**І. ВЪВЕДЕНИЕ**

Проблемът с безстопанствените кучета е сериозен за обществото и има много измерения – здравни, социално-битови, икономически и екологични. Популацията на безстопанствените кучета се състои от изоставени, изгубени, родени на улицата и домашни кучета, оставени на обществени места, които водят до рискове за населението, като се създава опасност от пренасяне на заразни и паразитни болести, нападения, ухапвания и предизвикване на пътнотранспортни произшествия, замърсяване на околната среда. Безстопанствените кучета създават дискомфорт, провокиран от шума и предизвикват страх сред гражданите.

Овладяването на популацията на безстопанствените кучета е научно обосновано регулиране, което позволява осъществяване на контрол и намаляване на броя им до минимум.

Програмата за изпълнение на Националната програма за овладяване на популацията на безстопанствените кучета на територията на община Аксаково 2021-2025 г. е изготвена в изпълнение на чл.40, ал.1, ал.2 , ал.3 и ал.4 от Закона за защита на животните и Национална програма за овладяване популацията на безстопанствените кучета на територията на Република България и обхваща периода 2021-2025 г. Програмата е съобразена с изискванията на Наредба №4 от 01.02.2021г. за прилагане на Национална програма за овладяване популацията на безстопанствените кучета на територията на Република България и за процедурите по нейното изпълнение, механизма на финансиране и отчетност. Необходимост от разработването на програмата възниква в резултат на изисквания поставени на България и останалите страни членки от Европейския съюз по отношение на грижата и хуманното отношение към животните и конкретните механизми за овладяване на популацията на безстопанствени кучета в населените места.

**ІІ. ЦЕЛИ И ЗАДАЧИ НА ПРОГРАМАТА**

**ОСНОВНА ЦЕЛ НА ПРОГРАМАТА:**

Намаляване на популацията на безстопанствените кучета, чрез прилагане на комплекс от мерки, при които усилията на общинската власт, ветеринарните специалисти и гражданите са насочени в една обща посока - намиране на хуманно и съвременно решение на проблема. Формирането на конкретни цели и мерки на Програмата е извършено съобразно съществуващото състояние и специфичните местни условия и нужди. От друга страна те са синхронизирани с изискванията на нормативната уредба на Република България и са съобразени с комплексните мерки, определени от Световната здравна организация: строг контрол върху търговията и размножаването на домашни кучета, кастрация и връщане по места на социализирани кучета, които се поемат за обгрижване от страна на граждани, организации и общини.

**ПОДЦЕЛИ:**

* Установяване на контрол върху популацията на безстопанствените и домашните кучета, като се гарантира здравето на хората и безопасността в община Аксаково.
* Редуциране броя на уличните кучета до трайно намаляване на тяхната популация, съгласно разпоредбите на действащото законодателство.
* Намаляване до минимум на рисковете от разпространение на заразни заболявания, които се предават на хора и животни
* Развиване на чувство за отговорност у хората при отглеждане на кучета и за изпълнение на задълженията им по Закона за ветеринарно-медицинската дейност (ЗВД) и Закона за защита на животните (ЗЗЖ).

**ЗАДАЧИ НА ПРОГРАМАТА:**

* Овладяване броя на безстопанствените кучета до трайното изчезване на явлението "безстопанствени кучета".
* Контрол върху отглеждането на домашни кучета. Регистрация на домашните кучета и популяризирането на ползите от кастрацията им, с цел установяване на контрол върху размножаването им и предотвратяване на евентуалното им изоставяне.
* Намаляване до минимум рисковете от разпространение на заразни заболявания, които касаят хора и животни.
* Повишаване чистотата на населените места на общината.
* Изготвяне и провеждане на образователни кампании, съгласно чл.2 от Закона за защита на животните.

**ІІІ. НОРМАТИВНА БАЗА И МЕЖДУНАРОДЕН ОПИТ**

* Закон за защита на животните.
* Закон за ветеринарномедицинската дейност.
* Национална програма за овладяване на популацията на безстопанствените кучета.
* Наредба №4 от 01.02.2021г. за прилагане на Нацианална програма за овладяване популацията на безстопанствените кучета на територията на Република България и за процедурите по нейното изпълнение, механизма на финансиране и отчетност.
* Европейската конвенция за защита на животните.
* Международна практика.

**ІV. АНАЛИЗ НА ОБСТАНОВКАТА**

**1. Описание на проблема.**

Големия брой безстопанствени кучета и присъствието им на обществени места води до:

* Пренасяне на болести, опасни за човека -бяс, ехинококоза, бруцелоза, микроспория, демодекоза и др.;
* Регистрирани са случаи на ухапвания на хора от кучета;
* Много хора се страхуват от кучета.

**2. Причини за възникване на проблема:**

* Липса на контрол върху популацията на домашните кучета;
* Избягали и непотърсени от собствениците домашни животни, изхвърлени от стопаните си при преминаване през общината;
* Сезонно използване на кучета като пазачи на къщи, строежи, складови бази и др., след което се изоставят;
* Липса на хуманно образование за отношението към животните и грижите, от които се нуждаят - собствениците на домашни кучета не са подготвени за проблемите, съпровождащи отглеждането на кучета, в резултат на което при възникване на трудности могат да ги изоставят;

**3. Популация на безстопанствените кучета.**

Кучето достига полова зрялост на 7-8 месечна възраст, ражда два пъти годишно средно по 5 до 8 кученца. Продължителността на живота му е 12-20 години. Очевидно е, че само няколко изгонени домашни кучета са в състояние за кратко време бързо да увеличат броя на безстопанствените кучета. Ако не се вземат навременни мерки, броят им нараства, докато достигне определен максимум. Този максимум се нарича “носещ капацитет на средата” и зависи от условията на средата - количество храна, вода и възможности за подслон. При достигане на носещия капацитет на средата, раждаемостта и смъртността на безстопанствените кучета се изравняват, което означава че броят им не се увеличава. Ако в тази ситуация се предприеме само отстраняване на безстопанствените кучета ще се предизвика освобождаване на ниши, които за кратък период ще бъдат заети от други кучета - новородени или мигриращи, т.е. ще се наблюдава временно намаляване броя на безстопанствените кучета, последвано от възстановяване, пак намаляване и възстановяване - един цикличен и непрестанен процес.

4. Преброяване на безстопанствените кучета на територията на общината

В изпълнение на Националната програма и във връзка с динамиката на популацията е необходимо да се извърши преброяване на безстопанствените кучета на територията на общината.

4.1.Преброяването следва да започне след уведомление от министъра на Земеделието, храните и горите или упълномощено от него лице до Кмета на общината, със заложен в него срок, при спазване на реда и изискванията на Националната програма и Наредба 4 от 1.02.2021г.

**5. Анализ на обстановката в населените места на територията на община Аксаково.**

През последните години се наблюдава намаляване броя на безстопанствените кучета, както и на случаите от ухапвания от кучета. Знае се, че нерегистрираните случаи са винаги повече от известните. Част от ухапаните остават извън полезрението на здравеопазването, поради непотърсена медицинска помощ. Не се освобождават ниши, тъй като кучетата се връщат на местата, от където са взети за гратисния период, необходим за блокиране на раждаемостта - когато капацитетът на средата се ограничи от стерилни животни. Този гратисен период позволява паралелно да се наложи контрол върху домашните кучета - регистрацията им, стерилизацията на част от тях. Броят на кучетата от улицата постепенно ще се редуцира до трайното изчезване на явлението „безстопанствени кучета”. Единственият ефективен подход за установяване на контрол върху кучешката популация е:

1. Прилагане на кастрация, обезпаразитяване, ваксинация срещу бяс и трайна маркировка на неагресивни (социализирани) безстопанствени кучета, поставяне на микрочип и връщането им по обитаваните от тях места с редовен ветеринарномедицински надзор;

2. Регистрация на домашните кучета и популяризиране на ползите от кастрацията им, с цел установяване на контрол върху размножаването им и предотвратяване на евентуалното им изоставяне.

**V. МЕТОДОЛОГИЯ**

Успешната практика налага прилагането на регламентирания от Закона за защита на животните метод за кастрация на безстопанствените кучета и връщането им по местата на улавяне до блокиране на раждаемостта - ограничаване капацитета на средата само със стерилни животни.

1. Кастрация, обезпаразитяване, ваксинация срещу бяс, трайна маркировка и връщане по места на неагресивни и здрави безстопанствени кучета.

2. Задомяване/осиновяване на безстопанствени кучета.

3. Регистрация и надзор на безстопанствените кучета.

5. Регистрация на домашните кучета.

6. Популяризиране на ползите от кастрацията на домашни кучета.

7. Контрол върху изискванията за отглеждане на домашни кучета.

**VІ. МЕРКИ ЗА НАМАЛЯВАНЕ НА ПОПУЛАЦИЯТА И ТРАЙНО РЕШАВАНЕ НА ПРОБЛЕМА С БЕЗСТОПАНСТВЕННИТЕ КУЧЕТА**

**МЯРКА I.** Създаване на организация за овладяване популацията на безстопанствените кучета на територията на община Аксаково

1. Кастрация, ваксинация срещу бяс, вътрешно и външно обезпаразитяване (включително за ехинококоза), трайна маркировка, поставяне на микрочип и връщане по места на уловяне обработените безстопанствени кучета.

Съгласно чл. 40в от ЗЗЖ мерките за овладяване на популацията и ветеринарномедицинските манипулации на безстопанствени кучета се осъществяват в регистрирани ветеринарномедицински амбулатории, като на животното се осигурява престой за възстановяване не по-малко от 24 часа.

Залавянето и обработката на безстопанствени кучета се извършва от организация за защита на животните, с която община Аксаково има сключено споразумение за възлагане на дейности по овладяване популацията на безстопанствените кучета. Общината не разполага с общински приют за безстопанствени кучета.

Дейностите по намаляване на популацията на безстопанствите кучета се извършва на принципите на масова кастрация по населени места по годишен график, одобрен от кмета на община Аксаково или уполномощено длъжностно лице и при подадени молби и сигнали на граждани, след извършване на проверка от служители от общинска администрация Аксаково.

Залавянето на безстопанствени кучета се извършва от екипи и доброволци по начин и при условия, които гарантират опазване здравето на животните и причиняване на минимално страдание. Членовете на екипите трябва да са преминали курс по защита и хуманно отношение към животните като се ръководят и контролират от ветеринарен лекар. Заловените кучета се транспортират с лицензирани транспортни средства.

Обработените кучета се връщат на мястото на залавяне като не се допуска връщане в дворове на детски ясли и градини, училища, болници и в близост до площадки за игра на деца, автомагистрали и летища (съгл. чл.48 от ЗЗЖ).

Отговорните за надзора и грижата лица, организациите за защита на животните или общината обезпаразитява на периодично и реваксинират срещу бяс върнатите по места животни.

2. Евтаназия на неизлечимо болно и доказано агресивни безстопанствени кучета:

Неизлечимо болни животни се подлагат на евтаназия, съгласно чл.179, ал.3, т.1,2 и 4 от ЗВД и чл.51 от ЗЗЖ.

Кучета, участвали в инцидент се залавят своевременно след подаване на сигнала.

За върнатите по места обработени кучета, граждани и организации за защита на животните, могат да заявят желание за поемане на грижите за тях и изпълняват изискванията по чл. 49 и чл. 50 от ЗЗЖ, а именно: -да обезпаразитяват на всеки три месеца и да реваксинират против бяс върнатите по места кучета, за които поемат грижи и отговорност; -да представят ежегодно паспорта на кучето в общинска администрация за заверка за извършените обезпаразитявания и ваксинации и вписването им в регистъра на общината. -да вземат мерки за предотвратяване на агресивното поведение на кучето към хора и животни.

3. Създаване на информационна база данни за обработените безстопанствени кучета, които са включени в Регистъра на безстопанствените кучета на територията на Община Аксаково. В регистъра се вписва:

* дата и място на залавяне на животното;
* дата и място, на което е върнато животното;
* дати на обезпаразитяване, кастрация и ваксиниране срещу бяс;
* отговорното по надзора лице или организация.

4. Установяване на устойчиви практики за осиновяване на безстопанствени животни.

5. Провеждане на информационно - образователни кампании.

Във връзка с овладяване популацията на безстопанствените кучета се насърчава провеждането на информационни кампании, организирани от общини, областни дирекции по безопасност на храните, областните колегии към Български ветеринарен съюз (БВС) и неправителствените организации за защита на животните.

Кампаниите включват програми за разясняване на обществеността за ползата от прилагане на мерките по националната и общинска програма, рисковете и начините за предпазване от зоонози, в т. ч. ехинококоза; насърчаване на кастрацията и регистрацията на домашните кучета; ползата от кастрацията и връщането по места на безстопанствените животни, като се запълват градските ниши с кучета, които са ваксинирани и не се възпроизвеждат; осиновяването на безстопанствени кучета; повишаване на културата на отглеждане на домашни кучета и др. Информационните кампании могат да се осъществяват чрез разпространение на дипляни, брошури, публикуване на информация и видео клипове на сайта на общината и в други печатни и електронни медии.

**МЯРКА II.** Определяне на места за разходка на домашни кучета, както и обозначаване на местата, забранени за разходка на домашни кучета.

**МЯРКА III.** Контрол върху регистрацията и изискванията за отглеждане на домашни кучета.

Контролът за спазване на изискванията при отглеждане на домашни животни се извършва от кмета на Община Аксаково и кметовете на съответните кметства. Кметът на общината възлага със заповед изпълнението на контролната дейност на длъжностни лица от община Аксаково.

**МЯРКА IV.** Създаване на организация за регистриране на домашните кучета и маркирането им като такива с подходяща маркировка

1. Регистрацията на домашни кучета се извършва съгласно чл. 174 от ЗВД. Общинска администрация Акскаво изготвя и поддържа регистър на домашните кучета на база подадени декларации от собствениците им при придобиване.

2. Таксата за притежаване на куче се събира от МДТ при Община Аксаково.

**МЯРКА V.** Изграждане на общински или регионален приют за безстопанствени кучета на територията на община Аксаково.

Регионален приют е този, който обслужва територията на две или повече съседни общини. Същият осигурява поетапно настаняване за хуманно отглеждане и намиране на постоянен дом на обработени кучета, след обявено доказано блокиране на раждаемостта на територията на цялата страна по смисъла на чл. 55 във връзка с § 1, т. 1 от Допълнителните разпоредби на Закона за защита на животните. Регионални приюти се изграждат в области, на чиято територия няма изградени приюти или изградените такива са с недостатъчен капацитет.

Регионални приюти могат да бъдат изграждани и/или стопанисвани от:

- две или повече съседни общини, в рамките на сключено споразумение за сътрудничество, съгласно Глава осма от Закона за местното самоуправление и местната администрация;

- юридически лица с нестопанска цел, с предмет на дейност защита на животните;

- съвместно от община и организация с предмет на дейност защита на животните или община и регистрирана ветеринарномедицинска амбулатория.

Изграждането на регионални приюти се подпомага, когато са изпълнени едновременно следните условия:

- на територията на съответните общини няма изградени общински или частни приюти или са с недостатъчен капацитет;

- на територията на всяка община е извършено най-малко едно преброяване на безстопанствените кучета в рамките на последните 3 години;

Регионални приюти могат да бъдат изграждани чрез:

- предоставяне на терени и сгради – държавна и общинска собственост;

- предоставяне на целеви трансфери по бюджетите на общините в рамките на средствата по държавния бюджет за годините на одобрената от Министерския съвет средносрочна бюджетна прогноза. За годините извън нея посочените стойности за изпълнение на целите имат прогнозен характер.

**VІІ. УЧАСТНИЦИ В ПРОГРАМАТА**

1. Местна власт

Общински съвет Аксаково приема Програма за изпълнение на Националната програма за овладяване на популацията на безстопанствените кучета на територията на община Аксаково 2021-2025 г. и ежегодно приема план за действие по изпълнение на програмата. За изпълнение на годишния план за действие за овладяване на популацията на безстопанствените кучета се планират и осигуряват ежегодно средства по бюджета на общината, съгласно чл.40, ал.3 от Закона за защита на животните.

Кметът на община Аксаково организира изпълнението на програмата и ежегодно до първи март внася отчет за изпълнението й пред изпълнителния директор на Българската агенция по безопасност на храните, съгласно чл. 40, ал. 4 от Закона за защита на животните. Отчетът се публикува на сайта на община Аксаково.

До изграждане на приют за безстопанствени кучета, който да обслужва територията на община Аксаково, Кметът на общината сключва договор/споразумение с юридическо лице или неправителствена организация за изпълнение на мерките за овладяване популацията на безстопанствените кучета: залавяне, транспортиране до ветеринарномедицинска амбулатория, кастриране; чипиране, маркиране, издаване на паспорт, ваксиниране, обезпаразитяване и връщане на мястото на залавяне.

Кметът на общината, кметовете на кметства и кметски наместничества имат задължения по чл.178 от ЗВД - организират контрола за спазване изискванията по чл. 172, т. 1 и 2, чл. 173, т. 1 и чл. 177, ал. 1, т. 3 и 4 от ЗВД.

2. Ветеринарни власти - Областна дирекция „Безопасност на храните” гр. Варна извършва:

-системен контрол във връзка с хуманното отношение към животните;

-контрол върху дейностите по програмата;

-ветеринарномедицински надзор на обработените кучета.

3. Организации за защита на животните (ОЗЖ):

- съдействат на общината като посочват свои представители за координация на работата между общината и гражданите;

- съдействат за обработването на постъпилите жалби и сигнали, свързани с домашни и безстопанствени кучета;

- осигуряват свои представители за проверка по техни сигнали и жалби;

- участват в разрешаването на проблеми, потвърдени от проверките на постъпилите сигнали;

- организират и провеждат задомителни кампании;

- могат да изграждат и стопанисват приюти за безстопанствени кучета;

**VІІІ. СРЕДСТВА И РЕСУРСИ ЗА ИЗПЪЛНЕНИЕ НА ПРОГРАМАТА**

Източници на финансиране и материално обезпечаване на Програмата за овладяване популацията на безстопанствените кучета на територията на Община Аксаково, съгласно чл. 40 б от ЗЗЖ са:

1. Общинския бюджет.

2. Постъпления от такси.

3. Дарения.

4. Проекти.

5. Организации за защита на животните.

Допълнителен източник на средства могат да бъдат постъпилите средства от глоби по наказателни постановления, наложени по актове за установено административно нарушение на Наредба за овладяване популацията на безстопанствени кучета на територията на община Аксаково.

**ІХ. ПЕРИОД НА ИЗПЪЛНЕНИЕ НА ПРОГРАМАТА**

Периодът на действие на настоящата програма е пет години от август 2021 г. до юли 2025 година. В този период програмата може да бъде допълвана или изменяна по реда на нейното приемане – с решение на Общински съвет Аксаково

**Х. ОЦЕНКА ЗА УСПЕВАЕМОСТ НА ПРОГРАМАТА, ДОКЛАДВАНЕ И ОТЧЕТНОСТ**

Очакваните резултати от изпълнение на програмата по въведени критерии са, както следва:

1. Качествени промени, които се очакват в следствие на изпълнение на мерките по програмата и обработването на безстопанствените кучета.

* Повишаване на безопасността на околната среда в населените места;
* Връщането на неагресивните, обработени кучета по места, ще предотврати увеличаването на броя нови, опасни за здравето на човека животни;
* Регистрацията, събираемостта на таксите за домашни кучета и стимулирането на кастрацията им ще спомогнат трайното решаване на проблема и овладяване на притока на нежелани животни от дома към улицата.
* Повишаване чистотата на средата.
* Утвърждаване на европейските критерии за третиране на животни.

2. Количествени подобрения /резултати/:

* Постепенното поетапно намаляване на популацията на безстопанствени кучета, до изтеглянето им в приюти;
* Увеличаване на броя на регистрираните домашни кучета;
* Повишаване на постъпленията от такса домашно куче;
* Мониторинг на популацията на безстопанствените кучета.

3. Критерии за изпълнението на програмата:

* Брой на обработените животни
* Брой на регистрираните домашни кучета
* Брой на кастрираните домашни кучета.
* Брой на гражданите, участващи като доброволци в Програмата
* Брой на задомени (осиновени) кучета.
* Годишен отчет за извършените дейности по Програмата и резултатите от тях, представен от Кмета на Община Аксаково на ОДБХ-Варна, съгласно чл. 40, ал.2 от ЗЗЖ
* Брой и вид на проведени информационни кампании по изпълнение на програмата

4. Критерии за осъществен мониторинг и контрол по изпълнение на програмата:

– брой на извършените проверки за спазване на изискванията по чл.178 от ЗВД ;

– брой на извършените проверки по подадени сигнали, молби и жалби;

– брой на съставните предписания;

– брой на съставените актове за установено административно нарушение по ЗВД и вид на нарушението;

– брой на съставените наказателни постановления и събрани средства от глоби.

5. Докладване и отчетност:

5.1.Кметът на общината, ежегодно до 1 март внася отчет за изпълнението на Програмата до изпълнителния директор на Българската агенция по безопасност на храните, чрез съответната Областна дирекция по безопасност на храните, като същия се публикува на интерет страницата на община Аксаково;

5.2.Кмета на общината, ежегодно внася отчет по изпълнение на годишния план за изпълнение на програмата и съответно годишен план за следващата календарна година на общински съвет Аксаково.

**ХІ. ПЛАН ЗА ДЕЙСТВИЕ**

Планът за действие по изпълнение на Програма за изпълнение на Националната програма за овладяване на популацията на безстопанствените кучета на територията на община Аксаково за периода август – декември 2021 г. Всеки следващ план на действие се приема ежегодно с решение на Общински съвет, заедно с отчет за изпълнение на плана за изминалия период.

Настоящата Програмата за изпълнение на националната програма за овладяване на популацията на безстопанствените кучета на територията на община Аксаково 2021-2025 г. е изготвена съгласно чл.40, ал.3 и ал.4 от ЗЗЖ, е приета с Решение № ….. от …………..год., по Протокол № ……... на Общински съвет Аксаково и влиза в сила в четиринадесет дневен срок след приемането.

**ПЛАН ЗА ДЕЙСТВИЕ КЪМ ПРОГРАМА ЗА ОВЛАДЯВАНЕ НА ПОПУЛАЦИЯТА НА БЕЗСТОПАНСТВЕНИТЕ КУЧЕТА НА ТЕРИТОРИЯТА НА ОБЩИНА АКСАКОВО 2021-2025 г. ЗА ПЕРИОДА 08.2021г.-12.2021г.**

Приет с Решение № 28.5/26.08.2021г. от Протокол № 28/26.08.2021г.

на Общински съвет Аксаково

|  |  |  |  |  |  |
| --- | --- | --- | --- | --- | --- |
| **№** | **Дейност** | **Изпълнители** | **Срок** | **Източници на финансиране** | **Очакван ефект** |
| **1.Кастрация, обезпаразитяване, ваксинация срещу бяс, маркировка и връщане на животните по места на улавяне** | | | | | |
| 1.1. | Организиране и провеждане на кампании за кастрации на безстопанствени и домашни кучета в следните населени места: гр. Игнатиево с. Слънчево, с. Крумово, с. Климентово, с. Генерал Кантарджиево, с. Изворско и др. | Общината Аксаково, НПО, ветеринарни лекари | до12.2021г. | Общински бюджет, дарения, проекти | Масовите меропроятия по извършването на кастрации на безстопанствените кучета допринасят за по-бързо и сигурно овладяване на популацията на уличните кучета в дадено населено място. Връщането им по места на улавяне гарантира недопускане на други необработени кучета в ареала. |
| 1.2. | Стимулиране за осиновяване на кастрирани безстопанствени кучета | Общината Аксаково, НПО | постоянен |  | Осиновяването на кастрирани безстопанствени кучета подпомага контрола над популацията на бестопанствените кучета и предизвиква отговорност към отглежданите кучета. |
| 1.3. | Информационни кампании | Общината Аксаково, НПО | постоянен | Общински бюджет, дарения, проекти | Популяризиране действията по проблематиката, предприемани от страна на общинска администрация и партньорите ѝ по програмата. Запознаване на населението с полезната информация за нормативните изисквания, информация за ползите от кастрацията на домашните и бездомни кучета. |
| **2. Изграждане на приют за безстопанствени кучета** | | | | | |
| 2.1. | Подготовка на документация за одобряване на ПУП за ПИ с идентификатор 12406.31.25 по КККР на с. Въглен, община Аксаково за отреждане на приют за безстопанствени кучета. | Община Аксаково | 12.2021г. | Общински бюджет, дарения, проекти | Одобряване на ПУП и възлагане изработване на работен проект за изграждане на приют за безстопанствени кучета (общински или регионален). |
| **3. Регистрация на домашните кучета и контрол върху отглеждането им** | | | | | |
| 3.1. | Извършване на проверки, даване на предписания и налагане на санкции за нарушения на законовите разпоредби от собствениците на кучета | Община Аксаково | постоянен |  | Повишаване на гражданската отговорност при спазване на нормативните изисквания за отглеждане на кучета. |
| 3.2. | Безплатна кастрация на домашни кучета | Община Аксаково, НПО | постоянен |  | Намаляване на притока на кучетата от дома към улицата. |

**ПРЕДСЕДАТЕЛ НА**

**ОБЩИНСКИ СЪВЕТ – АКСАКОВО: …………………...**

**/СВ. ДОБРЕВА/**